**Ministru kabineta noteikumu**

**“Grozījumi Ministru kabineta 2009.gada 22.decembra noteikumos Nr.1623 “Noteikumi par valsts nodevas likmi par sabiedrisko pakalpojumu regulēšanu un nodevas maksāšanas kārtību””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saskaņā ar likuma “Par sabiedrisko pakalpojumu regulatoriem” (turpmāk – Likums) 29.pantu Sabiedrisko pakalpojumu regulēšanas komisijas (turpmāk – Regulators) darbību finansē no ieņēmumiem, kas gūti, iekasējot valsts nodevu par sabiedrisko pakalpojumu regulēšanu.  Saskaņā ar Likuma 31.panta pirmo daļu valsts nodevas par sabiedrisko pakalpojumu regulēšanu likmi atsevišķi katram regulējamās nozares sabiedrisko pakalpojumu veidam nosaka Ministru kabinets, pamatojoties uz sabiedrisko pakalpojumu gada neto apgrozījumu un Regulatora darbības nodrošināšanai nepieciešamajiem izdevumiem.  Saskaņā ar Likuma 31.panta otro daļu valsts nodevas par sabiedrisko pakalpojumu regulēšanu gada likme nedrīkst pārsniegt 0,2 procentus no komersanta sniegto sabiedrisko pakalpojumu neto apgrozījuma iepriekšējā kalendāra gadā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Likumu Latvijā ir izveidota sabiedrisko pakalpojumu regulēšanas sistēma, kuras mērķis ir nodrošināt iespēju saņemt nepārtrauktus, drošus un kvalitatīvus sabiedriskos pakalpojumus, kuru tarifi (cenas) atbilst ekonomiski pamatotām izmaksām, kā arī veicināt attīstību un ekonomiski pamatotu konkurenci regulējamās nozarēs, nosakot sabiedrisko pakalpojumu regulēšanas kārtību un tiesiskās attiecības sabiedrisko pakalpojumu sniegšanā.  Saskaņā ar likumu “Par nodokļiem un nodevām” valsts nodeva ir obligāts maksājums valsts budžetā vai šajā likumā noteiktajos gadījumos pašvaldības budžetā par valsts vai pašvaldības institūcijas veicamo darbību, kas izriet no šīs institūcijas funkcijām. Valsts nodevas mērķis ir personu darbību regulēšana (kontrolēšana, veicināšana, ierobežošana). Valsts nodevas apmērs nav tiešā veidā saistīts ar institūcijas veiktās darbības izmaksu segšanu.  Likums nodrošina finansiālo (budžeta) autonomiju un Regulatora patstāvību attiecīgā gada likumā par valsts budžetu apstiprinātā budžeta izpildē, paredzot, ka Regulatora darbību finansē no ieņēmumiem, kas gūti, iekasējot valsts nodevu par sabiedrisko pakalpojumu regulēšanu, ko maksā regulējamo nozaru sabiedrisko pakalpojumu sniedzēji un iemaksātā valsts nodeva par sabiedrisko pakalpojumu regulēšanu regulējamās nozarēs izmantojama vienīgi Regulatora darbības nodrošināšanai.  Eiropas Parlamenta un Padomes 2009. gada 13. jūlija Direktīva 2009/72/EK par kopīgiem noteikumiem attiecībā uz elektroenerģijas iekšējo tirgu un par Direktīvas 2003/54/EK atcelšanu, kā arī Eiropas Parlamenta un Padomes 2009. gada 13. jūlija Direktīva 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu (turpmāk – Direktīva 2009/73/EK) nosaka paaugstinātas prasības dalībvalstīm nodrošināt minētājās direktīvās ietvertos principus attiecībā uz Regulatora finansiālo (budžeta) autonomiju, Regulatora patstāvību un neatkarību budžeta resursu izmantošanā un kvalificēta personāla piesaistīšanā.  Savukārt Eiropas Parlamenta un Padomes 2009.gada 25.novembra Direktīva 2009/140/EK, ar ko izdara grozījumus Direktīvā 2002/21/EK par kopējiem reglamentējošiem noteikumiem attiecībā uz elektronisko komunikāciju tīkliem un pakalpojumiem, Direktīvā 2002/19/EK par piekļuvi elektronisko komunikāciju tīkliem un ar tiem saistītām iekārtām un to savstarpēju savienojumu un Direktīvā 2002/20/EK par elektronisko komunikāciju tīklu un pakalpojumu atļaušanu nosaka prasību dalībvalstīm nodrošināt Regulatoram pienācīgus finanšu resursus un cilvēkresursus tam uzticēto uzdevumu izpildei.  Regulēšanas funkciju veikšana, tajā skaitā regulējamo pakalpojumu sniedzēju tarifu izvērtēšana, nodrošina tarifu atbilstību ekonomiski pamatotām izmaksām, tajā skaitā samazinot pakalpojumu tarifus un pakalpojumu sniedzēju apgrozījumu. Piemēram, 2013.gada laikā septiņiem, 2014.gada laikā sešiem un 2015.gada laikā vēl četriem siltumapgādes komersantiem ir apstiprināti samazināti siltumenerģijas gala tarifi. Tā kā piemērotais regulēšanas režīms paredz skaidru siltumapgādes komersantu kurināmā izmaksu noteikšanu atbilstoši kurināmā cenu izmaiņām, un vairāk kā 80% no siltumenerģijas apjoma, kas piegādāta par regulētiem tarifiem, tarifs ir piesaistīts dabasgāzes cenas izmaiņām, līdz ar dabasgāzes cenu samazinājumu sarūk arī siltumenerģijas tarifi un regulējamo komersantu apgrozījums. Sagaidāms, ka šī tendence turpināsies 2016.gada laikā.  No 2015.gada 1.janvāra ir atvērts elektroenerģijas tirgus mājsaimniecībām, kā rezultātā elektroenerģijas tirgotāju apgrozījums par elektroenerģijas piegādēm mājsaimniecībām tiek noteikts, izmantojot piegādātās elektroenerģijas cenas, nevis kā iepriekšējos gados aprēķinos izmantojot saistīto lietotāju elektroenerģijas gala tarifus. Sadales sistēmas operatoru pakalpojumu apgrozījums jau līdz šim bija uzskaitīts atsevišķi un tirgus atvēršana mājsaimniecībām to nav ietekmējusi. Līdz ar to ir nozīmīgi samazinājies regulējamo pakalpojumu apgrozījums saistībā ar elektroenerģijas piegādēm mājsaimniecībām.  Saistībā ar nesen pieņemtajiem grozījumiem Likumā un Dzelzceļa likumā (Saeimā pieņemti 25.02.2016.), lai ieviestu Eiropas Parlamenta un Padomes 2012.gada 21.novembra direktīvas 2012/34/ES, ar ko izveido vienotu Eiropas dzelzceļa telpu, prasības, paredzēts, ka 2016.gadā dzelzceļa transports vairs nebūs regulējamā nozare Likuma izpratnē. Līdz ar to 2016.gadā dzelzceļa nozares komersanti vairs neveiks nodevas maksājumus.  Līdz ar 2015.gada 24.februāra Ministru kabineta noteikumiem Nr. 94 „Grozījumi Ministru kabineta 2009.gada 27.oktobra noteikumos Nr.1227 „Noteikumi par regulējamiem sabiedrisko pakalpojumu veidiem”” (stājās spēkā 2015.gada 27.februārī) ir noteikts ūdenssaimniecības nozares komersantu sniegto pakalpojumu minimālais apjoms, kā rezultātā samazinās regulējamo komersantu skaits.  Nozarēs, kur tas tehnoloģiski iespējams, stiprinot konkurenci palielinās ietekme uz pakalpojumu cenām un samazinās regulēto pakalpojumu apgrozījums. Elektronisko sakaru jomā, ieviešot Eiropas vienoto regulējumu vairumtirgus līmenī, operatoru starpsavienojumu tarifiem noteikta zemāko maksimālo tarifu vērtība, kā rezultātā regulējamo komersantu apgrozījums pēdējo piecu gadu laikā samazinājies par 18%.  Tajā pat laikā vairākās jomās Regulatora veicamo uzdevumu loks paplašinās un darba intensitāte pieaug.  Saistībā ar papildus pienākumiem, kas noteikti elektronisko sakaru komersantiem atbilstoši 2014.gadā Elektronisko sakaru likumā veiktajiem grozījumiem (Saeimā pieņemti 09.01.2014.), Regulatoram jāuzrauga piekļuves nodrošināšana elektronisko sakaru infrastruktūrai, kā arī jāveic papildu pasākumi, lai novērstu krāpniecību, kas veikta, izmantojot numerāciju.  Noslēdzoties daudziem ar Eiropas Savienības struktūrfondu atbalstu īstenotiem ūdenssaimniecības modernizācijas projektiem, būtiski palielinās darba apjoms saistībā ar ūdenssaimniecības tarifu projektu izskatīšanu. Tāpēc, lai nodrošinātu Likuma 9.panta pirmās daļas 3. un 6.punktā noteikto funkciju savlaicīgu izpildi, ir nepieciešams stiprināt Regulatora kapacitāti.  Vienlaikus Regulatoram jāievieš Eiropas Parlamenta un Padomes 2011.gada 25.oktobra Regulas Nr.1227/2011 par enerģijas vairumtirgus integritāti un pārredzamību (REMIT) prasības un procedūras un jāveic elektroenerģijas vairumtirgus uzraudzība, jānodrošina sadarbībā ar Eiropas Komisiju, Energoregulatoru sadarbības aģentūru ACER (Agency for the Cooperation of Energy Regulators), Elektroenerģijas pārvades sistēmu operatoru Eiropas tīklu ENTSO-E (European Network of Transmission System Operators for Electricity) veicamā kopējo interešu projektu vērtēšana, ES tīkla kodeksu izstrāde un sistēmas operatoru sertificēšanas uzraudzība.  Pēdējos divos gados būtiski ir pieaudzis un turpmākajos gados turpinās pieaugt veicamo uzdevumu loks saistībā ar dabasgāzes tirgus liberalizāciju. Regulators izvērtēja, apsprieda ar ieinteresētajām pusēm, tostarp Lietuvas un Igaunijas sistēmu operatoriem, ministrijām un regulatoriem, un apstiprināja AS “Latvijas Gāze” izstrādātos sistēmas lietošanas noteikumus. Ir noslēdzies intensīvs darbs pie apjomīgiem grozījumiem Enerģētikas likumā, kas, ieviešot Direktīvas 2009/73/EK prasības, paredz Regulatoram papildu pienākumus dabasgāzes apgādē, tostarp jaunu dabasgāzes apgādes pakalpojumu tarifu aprēķināšanas metodiku izstrādi, dabasgāzes pārvades sistēmas operatora sertificēšanu, sadales sistēmas operatora atbilstības neatkarības prasībām izvērtēšanu, pārvades sistēmas attīstības 10 gadu plāna apstiprināšanu, uzraudzību u.c. pienākumus, kas saistīti ar ievērojamu Regulatora resursu izmantošanu.  Likuma 31.pants paredz, ka valsts nodevas likme par sabiedrisko pakalpojumu regulēšanu nedrīkst pārsniegt 0,2% no komersanta sniegto sabiedrisko pakalpojumu neto apgrozījuma iepriekšējā kalendārā gadā. Noteikumu projekts paredz valsts nodevas par sabiedrisko pakalpojumu regulēšanu likmes pielīdzināšanu Likumā noteiktajai, lai nodrošinātu finanšu resursu pietiekamību pieaugošo regulatīvo funkciju izpildei un sekmētu Regulatora spēju kvalitatīvi un pastāvīgi pieaugošā apjomā dinamiskā tirgus attīstības procesā veikt sabiedrisko pakalpojumu regulēšanu saskaņā ar Likumu.  Noteikumu projekts paredz, ka valsts nodevas likme no 2017.gada 1.janvāra tiks palielināta no 0,17% uz 0,2% (par 0,03%), jo ir notikušas regulējamo komersantu loka un apgrozījuma izmaiņas. Kopējais nodevas ieņēmumu apjoms, salīdzinot ar budžetā plānoto apjomu, nepieaugs.  Pēc Finanšu ministrijas lūguma noteikumu projektā ir ietverta arī tiesību norma, kas paredz, ka valsts nodevu maksā valsts pamatbudžeta ieņēmumu kontā ar tāda maksājumu pakalpojumu sniedzēja starpniecību, kuram ir tiesības sniegt maksājumu pakalpojumus Maksājumu pakalpojumu un elektroniskās naudas likuma izpratnē. |
| 3. | Projekta izstrādē iesaistītās institūcijas | Regulators |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersants, kurš Likumā noteiktajās regulējamās nozarēs sniedz regulējamos sabiedriskos pakalpojumus, un kura darbība sabiedrisko pakalpojumu sniegšanā tiek regulēta saskaņā ar Likumu. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām noteikumu projektā ietvertais tiesiskais regulējums nemaina līdzšinējās tiesības un pienākumus, kā arī veicamās darbības.  Noteikumu projekts paredz, ka nodevas likme tiks palielināta par 0,03% no komersanta sniegto sabiedrisko pakalpojumu neto apgrozījuma iepriekšējā kalendārā gadā. Ņemot vērā, ka ir notikušas arī regulējamo komersantu loka un apgrozījuma izmaiņas, kopējais nodevas ieņēmumu apjoms salīdzinot ar budžetā plānoto apjomu nepieaug. |
| 3. | Administratīvo izmaksu monetārs novērtējums | Saskaņā ar Regulatora 2009.gada 11.novembra lēmumu Nr.1/5 “Noteikumi par Sabiedrisko pakalpojumu regulēšanas komisijai iesniedzamo informāciju” sabiedrisko pakalpojumu sniedzējs reizi gadā līdz 1.februārim iesniedz Regulatoram informāciju par aprēķināto valsts nodevu par sabiedrisko pakalpojumu regulēšanu kārtējā kalendārajā gadā un divu nedēļu laikā pēc Gada pārskatu un konsolidēto gada pārskatu likumā noteiktā termiņa gada pārskata iesniegšanai Valsts ieņēmumu dienestā iesniedz Regulatoram informāciju par peļņas vai zaudējumu aprēķinā norādīto komersanta sniegto sabiedrisko pakalpojumu neto apgrozījumu (turpmāk – neto apgrozījums). Ja sabiedrisko pakalpojumu sniedzēja līdz kārtējā gada 1.februārim iesniegtā informācija un veiktais valsts nodevas par sabiedrisko pakalpojumu regulēšanu maksājums nesakrīt ar sabiedrisko pakalpojumu sniedzēja neto apgrozījumu, tad attiecīgais sabiedrisko pakalpojumu sniedzējs iesniedz Regulatoram precizēto informāciju par aprēķināto valsts nodevu par sabiedrisko pakalpojumu regulēšanu kārtējā kalendārajā gadā.  Noteikumu projekts paredz valsts nodevas likmes izmaiņas, bet neparedz grozīt kārtību, kādā sabiedrisko pakalpojumu sniedzēji aprēķina un maksā valsts nodevu, līdz ar to Regulatora un sabiedrisko pakalpojumu sniedzēju administratīvās izmaksas, kas saistītas ar valsts nodevas administrēšanu salīdzinājuma ar iepriekšējiem periodiem paliek nemainīgas. Regulatoram administratīvo izmaksu, kas saistītas ar valsts nodevas administrēšanu, palielinājums vai samazinājums ir atkarīgs no regulējamo sabiedrisko pakalpojumu sniedzēju skaita un valsts nodevas maksājumu veikšanas disciplīnas, tajā pat laikā Regulatora administratīvās izmaksas pilnā apmērā tiek finansētas no valsts nodevas ieņēmumiem, kas izmantojami vienīgi Regulatora darbības nodrošināšanai. |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | 2016. gads | | Turpmākie trīs gadi (*euro*) | | |
| 2017.gads | 2018.gads | 2019.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 4 298 792 | –677 923 | –314 679 | –314 679 | –314 679 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 4 298 792 | –677 923 | –314 679 | –314 679 | –314 679 |
| 1.2. valsts speciālais budžets | - | - | - | - | - |
| 1.3. pašvaldību budžets | - | - | - | - | - |
| 2. Budžeta izdevumi: | 4 798 792 | – 677 923 | –314 679 | –314 679 | –314 679 |
| 2.1. valsts pamatbudžets | 4 798 792 | –677 923 | –314 679 | –314 679 | –314 679 |
| 2.2. valsts speciālais budžets | - | - | - | - | - |
| 2.3. pašvaldību budžets | - | - | - | - | - |
| 3. Finansiālā ietekme: | -500 000 | 0 | 0 | 0 | 0 |
| 3.1. valsts pamatbudžets (atlikums) | -500 000 | 0 | 0 | 0 | 0 |
| 3.2. speciālais budžets | - | - | - | - | - |
| 3.3. pašvaldību budžets | - | - | - | - | - |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | - | - | - | - |
| - | - | - | - |
| - | - | - | - |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | - | - | - | - |
| 5.3. pašvaldību budžets | - | - | - | - |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Saskaņotajos valsts pamatbudžeta bāzes izdevumos 2017.gadā un 2018.gadā sabiedrisko pakalpojumu sniedzēju aprēķinātā budžetā iemaksājamā valsts nodeva no iepriekšējā kalendārā gada neto apgrozījuma regulējamās nozarēs bija plānota 4 798 792 EUR apmērā pie nodevas likmes 0,17%.  Izmaiņas ieņēmumos un izdevumos 2017.gadā un 2018.gadā norādītas saskaņā ar likumu “Par vidēja termiņa budžeta ietvaru 2016., 2017. un 2018.gadam”. Savukārt, saskaņā ar likumu “Par valsts budžetu 2016.gadam” plānotā ieņēmumu summa bija par 500 000 EUR mazāka nekā izdevumu summa, jo 500 000 EUR bija plānoti kā 2015.gada pašu ieņēmumu atlikums, kuru saskaņā ar Likuma 31.panta (24) daļu izmanto Regulatora darbības nodrošināšanai nākamajā gadā, savukārt sabiedrisko pakalpojumu sniedzējam, kas 2015. gadā ir samaksājis valsts nodevu par sabiedrisko pakalpojumu regulēšanu, 2016. gadā nodevas apmēru samazina par pārmaksāto summu proporcionāli iemaksātās nodevas lielumam 2015.gadā, līdz ar to sabiedrisko pakalpojumu sniedzēji iemaksātu par 500 000 EUR mazāk, t.i., 4 298 792 EUR un ieņēmumi izdevumu segšanai būtu 4 298 792 + 500 000 = 4 798 792. Ņemot vērā, ka faktiskais pašu ieņēmumu atlikums bija 100 EUR un līdz ar to komersantiem 2016.gadā netiek veikts valsts nodevas samazinājums, ietekme uz valsts budžetu kārtējam gadam aprēķināta, ņemot vērā faktisko maksas pakalpojumu un citu pašu ieņēmumu apjomu 4 798 792 EUR.  Ņemot vērā faktorus, kas sašaurina regulējamo komersantu (nodevas maksātāju) loku un samazina regulējamo komersantu apgrozījumu, prognozētie valsts nodevas ieņēmumi 2016.gadā ar nodevas likmi 0.17% veidos 4 120 869 EUR.  Ņemot vērā, ka prognozētie valsts nodevas ieņēmumi 2016.gadā ar nodevas likmi 0.17% veidos 4 120 869 EUR, Regulatora budžeta līdzekļu deficīts pret iepriekš plānoto nepieciešamo finanšu līdzekļu apjomu Regulatora darbības finansēšanai sasniegs 677 923 EUR. 2016.gada 19.maijā Saeima 3.lasījumā pieņēma likumu “Grozījumi Elektroenerģijas tirgus likumā”, atbalstot deputātu priekšlikumu, kas nosaka, ka valsts nodevu par sabiedrisko pakalpojumu regulēšanu likumā “Par sabiedrisko pakalpojumu regulatoriem” noteiktajā kārtībā maksā arī elektroenerģijas sistēmas īpašnieks un publiskais tirgotājs atbilstoši Elektroenerģijas tirgus likumā noteiktajai ar nodevu apliekamai bāzei. Pēc provizoriskiem aprēķiniem, stājoties spēkā likumam “Grozījumi Elektroenerģijas tirgus likumā” elektroenerģijas sistēmas īpašnieka un publiskā tirgotāja veicamo valsts nodevas maksājumu apmērs 2016.gadā veidos apmēram EUR 190 tūkst. Vienlaicīgi Regulators turpinās realizēt Noteikumu projekta anotācijā norādītos taupības pasākumus EUR 412 tūkst. apmērā un nepieciešamības gadījumā izskatīs papildus izdevumu finansēšanas optimizācijas iespējas, piemēram, atsevišķu 2016.gada decembra mēneša izdevumu pārcelšanu uz 2017.gada janvāri.  Norādāms, ka Regulators 2016.gadā ir veicis būtiskus izmaksu samazināšanas pasākumus, samazinot darbinieku skaitu par 20 štata vietām jeb 15%, pārskatot pakalpojumu sniedzēju uzraudzības procesus un atsakoties no visām trim reģionālajām nodaļām un samazinot izmantotā autotransporta vienību skaitu. Uz 2016.gada aprīli ir veikti uzteikumi darbiniekiem un paziņots par atteikšanos no pakalpojumu izmantošanas atbilstoši noslēgtajiem līgumiem.  Kopsummā līdz 2016.gada beigām plānots samazināt Regulatora izdevumus par EUR 412 tūkst., t.sk.:   * Štata vietu skaita samazināšana par 20 vienībām no 2016.gada maija – ekonomija EUR 217 tūkst. apmērā; * reģionālo nodaļu likvidēšana no 2016.gada maija EUR 20 tūkst. apmērā; * Plānotā ekonomija uz apmācību izdevumiem 2016.gadā EUR 15 tūkst. apmērā; * Plānotā ekonomija uz komandējumu izdevumiem 2016.gadā EUR 75 tūkst. apmērā (faktiskā ekonomija 2016.gada 1.ceturksnī 26 529 EUR); * Plānotā ekonomija no Regulatora darbībai nepieciešamo iepirkumu samazinājuma (IT, inventārs, biroja preces u.c.) 2016.gadā – EUR 85 tūkst. apmērā.   Enerģētika:  No 2015.gada 1.janvāra ir atvērts elektroenerģijas tirgus mājsaimniecībām, kā rezultātā elektroenerģijas tirgotāju apgrozījums par elektroenerģijas piegādēm mājsaimniecībām tiek noteikts, izmantojot piegādātās elektroenerģijas cenas, nevis kā iepriekšējos gados aprēķinos izmantojot saistīto lietotāju gala tarifus. Līdz ar to regulējamo pakalpojumu apgrozījums saistībā ar elektroenerģijas piegādēm mājsaimniecībām samazinājies par 73 milj. EUR.  Ieņēmumu samazinājumu dabasgāzes sektorā veido lietotājiem piegādātā dabasgāzes apjoma samazinājums un, turpinoties naftas produktu kotāciju un valūtas kursu izmaiņām, dabasgāzes tirdzniecības cenas kritums. Dabasgāzes tirdzniecības cena vidēji 2015.gadā salīdzinājumā ar 2014.gada vidējo samazinājās par 17,1%. 2015.gada regulējamo pakalpojumu apgrozījuma kritums pret 2014.gadu veido 59 milj. EUR. Turklāt 2016.gada februārī piemērojamā dabasgāzes tirdzniecības cena salīdzinājumā ar 2015.gada februārī piemērojamo cenu ir samazinājusies par 28,9 %, kas noteiks tālāku apgrozījuma kritumu 2016.gadā.  Regulēšanas funkciju veikšana, tajā skaitā regulējamo pakalpojumu sniedzēju tarifu izvērtēšana, nodrošina tarifu atbilstību ekonomiski pamatotām izmaksām, tajā skaitā samazinot pakalpojumu tarifus un pakalpojumu sniedzēju apgrozījumu.  Apstiprinātie samazinātie siltumapgādes gala tarifi un zemākas izmantoto energoresursu cenas (80% no siltumenerģijas apjoma, kas piegādāta par regulētiem tarifiem, tarifs ir piesaistīts dabasgāzes cenas izmaiņām) būtiski ietekmē regulējamā apgrozījuma apjomu. Regulējamo komersantu sagaidāmais apgrozījuma apjoms 2015.gadā salīdzinot ar 2014.gadu sarucis par 30,6 milj. EUR.  Dzelzceļa transports:  Savukārt, saistībā ar grozījumiem Likumā un Dzelzceļa likumā, lai ieviestu Eiropas Parlamenta un Padomes 2012.gada 21.novembra direktīvas 2012/34/ES, ar ko izveido vienotu Eiropas dzelzceļa telpu, prasības, tiek plānots, ka 2016.gadā dzelzceļa transports vairs nebūs regulējamā nozare Likuma izpratnē. Līdz ar to dzelzceļa nozares komersanti vairs neveiks nodevas maksājumus, novērtētais regulējamā apgrozījuma samazinājums 232 milj. EUR.  Ūdenssaimniecība:  Līdz ar 2015.gada 24.februāra Ministru kabineta noteikumiem Nr. 94 „Grozījumi Ministru kabineta 2009.gada 27.oktobra noteikumos Nr.1227 „Noteikumi par regulējamiem sabiedrisko pakalpojumu veidiem”” (stājās spēkā 2015.gada 27.februārī) ir noteikts ūdenssaimniecības nozares komersantu sniegto pakalpojumu minimālais apjoms, kā rezultātā samazinās regulējamo komersantu skaits. Novērtētais apgrozījuma samazinājums veido 2,8 milj. EUR.  Elektroniskie sakari:  Elektronisko sakaru jomā, ieviešot Eiropas vienoto regulējumu vairumtirgus līmenī un stiprinot konkurenci palielinās ietekme uz pakalpojumu cenām un samazinās regulēto pakalpojumu apgrozījums. 2015.gadā salīdzinot ar 2014.gadu apgrozījums samazinājies par 2,6%, bet pēdējo piecu gadu laikā apgrozījums samazinājies par 18%.  Ja saskaņā ar noteikumu projektu no 2017.gada 1.janvāra valsts nodevas likme tiek palielināta no 0,17% uz 0,2%, valsts nodevas ieņēmumi 2017.gadā un 2018.gadā plānoti 4 484 113 EUR.  Ņemot vērā prognozēto regulējamo komersantu apgrozījumu un no 2017.gada 1.janvāra nosakot visiem komersantiem vienotu valsts nodevas likmi 0,2% apmērā, valsts pamatbudžeta ieņēmumi salīdzinājumā ar apstiprinātajā budžetā plānoto 2017. un 2018.gadā samazinātos par 314 679 EUR ik gadu. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Ietekme uz valsts budžetu ir 0, jo saskaņā ar 2009.gada 22.decembra Ministru kabineta noteikumu Nr.1623 “Noteikumi par valsts nodevas likmi par sabiedrisko pakalpojumu regulēšanu un nodevas maksāšanas kārtību” 6.punktu, ja kalendārā gadā samaksātā valsts nodeva pārsniedz regulatora darbības nodrošināšanai attiecīgajā gadā nepieciešamās izmaksas, nākamajā gadā komersantam valsts nodevu par pārmaksāto summu samazina proporcionāli katra sabiedrisko pakalpojumu sniedzēja iemaksātās valsts nodevas lielumam attiecīgajā gadā. Līdz ar to kopējās izmaksas ir vienādas ar ieņēmumiem.  No 2017.gada 1.janvāra, nosakot visiem komersantiem vienotu nodevas likmi 0,2% apmērā, kā arī 2018.gadā, saglabājoties prognozētajam komersantu apgrozījumam aprēķinos minētajā apjomā, pieejamais finansējums tiktu ņemts par pamatu, plānojot un sagatavojot Regulatora budžeta pieprasījumus attiecīgajam kalendārajam gadam, nepieciešamības gadījumā veicot papildus Regulatora izmaksu optimizācijas pasākumus. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tiks nosūtīts viedokļa sniegšanai Latvijas Darba devēju konfederācijai, Latvijas Tirdzniecības un rūpniecības kamerai, Latvijas Informācijas un komunikācijas tehnoloģijas asociācijai, Latvijas Telekomunikāciju asociācijai. | |
| 2. | Sabiedrības līdzdalība projekta izstrādē | Par valsts sekretāru sanāksmē izsludināto Noteikumu projektu atzinumu ir sniegusi Latvijas Interneta asociācija, Latvijas Darba devēju konfederācija, Latvijas Telekomunikāciju asociācija un Latvijas Elektronisko komunikāciju asociācija.  Latvijas Interneta asociācija, Latvijas Darba devēju konfederācija, Latvijas Telekomunikāciju asociācija un Latvijas Informācijas un komunikācijas tehnoloģijas asociācija 20.04.2016. piedalījās arī starpministriju saskaņošanas sanāksmē. |
| 3. | Sabiedrības līdzdalības rezultāti | Latvijas Elektronisko komunikāciju asociācija atbalsta Noteikumu projektu, savukārt Latvijas Darba devēju konfederācija, Latvijas Interneta asociācija, Latvijas Telekomunikāciju asociācija un Latvijas Informācijas un komunikācijas tehnoloģijas asociācija iebilst pret valsts nodevas likmes par sabiedrisko pakalpojumu sniegšanu celšanu kalendārā gada vidū, vienlaikus aicinot pārskatīt arī deregulācijas un specifisku saistību atcelšanas iespējas elektronisko sakaru nozarē, kā arī atsevišķu VAS „Elektroniskie sakari” funkciju nodošanu Regulatoram.  Saskaņošanas sanāksmes laikā tika panākta vienota izpratne, ka, izvērtējot OECD rekomendācijas un piedaloties nozares ministriju un regulējamo nozaru pārstāvjiem, iniciējama diskusija par alternatīviem Regulatora darbības finansēšanas modeļiem nākotnē, ņemot vērā patreizējā Regulatora finansēšanas modeļa ilgtspēju un tā piesaisti regulēšanas ietvaros nodrošinātajām funkcijām. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Regulators |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

*Anotācijas IV un V sadaļa – projekts šīs jomas neskar.*

Ministru prezidenta biedrs,

ekonomikas ministrs A.Ašeradens

Vīza:

valsts sekretārs J.Stinka

26.05.2016 16:20

3083

I.Eglītis

67013236, [Intars.Eglitis@em.gov.lv](mailto:Intars.Eglitis@em.gov.lv)

J.Stepiņš

67097229, [janis.stepins@sprk.gov.lv](mailto:janis.stepins@sprk.gov.lv)